Σχέδιο ψηφίσματος στο ΣΑ για ζώνη απαγόρευσης πτήσεων στη Λιβύη
υπεβλήθη από Βρετανία, Γαλλία και Λίβανο με την σύμφωνη γνώμη του Αραβικού Συνδέσμου
Το Συμβούλιο Ασφαλείας των ΗΕ μελετά σχέδιο ψηφίσματος για επιβολή Ζώνης Απαγόρευσης Πτήσεων πάνω από τη Λιβύη. Η Βρετανία, η Γαλλία και ο Λίβανος υπέβαλαν το σχέδιο τη Τρίτη, το οποίο απαγορεύει κάθε πτήση στον εναέριο χώρο της Λιβύης και εξουσιοδοτεί κάθε απαραίτητο μέτρο για την διασφάλιση της τήρησης του. Στόχος του σχεδίου είναι η προστασία αμάχων και ανταρτών από επιδρομές της πολεμικής αεροπορίας της Λιβύης. Το μέτρο έχει επίσης και την υποστήριξη του Αραβικού Συνδέσμου. Ο πρέσβης της Βρετανίας στα ΗΕ, Λάιαλ Γκράντ, παραδέχτηκε ότι υπάρχουν ακόμη πολλά λογικά ερωτήματα ως προς την ζώνη απαγόρευσης πτήσεων, όπως ποιος θα συμμετάσχει και πως θα διασφαλίζεται η εφαρμογή της. Αλλά ο μόνιμος αντιπρόσωπος της Γαλλίας στα ΗΕ, Ζεράρ Αρώντ, εξέφρασε αγανάκτηση για την μέχρι τώρα χλιαρή υποστήριξη του μέτρου απ’ το Συμβούλιο Ασφάλειας. Ο κ. Αρώντ επεσήμανε ότι προβληματίζεται ιδιαίτερα απ’ το γεγονός ότι η κατάσταση στη Λιβύη επιδεινώνεται και το Συμβούλιο Ασφάλειας μόλις τώρα αρχίζει να αντιδρά. Η Γαλλία και η Βρετανία είναι οι πιο ένθερμοι υποστηρικτές της Ζώνης Απαγόρευσης Πτήσεων, ενώ η Κίνα και η Ρωσία, δύο μόνιμα μέλη του Συμβουλίου με δικαίωμα βέτο, αντιτίθενται στην εφαρμογή της πρότασης. Επίσης οι Υπουργοί Εξωτερικών του G8, που συναντήθηκαν στο Παρίσι την Τρίτη, προέτρεψαν το Συμβούλιο Ασφάλειας να επιβάλλει επιπρόσθετες οικονομικές κυρώσεις στο Λίβυο ηγέτη για να τον πιέσει να παραιτηθεί. Ωστόσο η Ομάδα των 8 δεν έφτασε στο σημείο να ζητήσει επιβολή Ζώνης Απαγόρευσης Πτήσεων.